ຂປລ. ສະຫາຍ ສີ ຈິ້ນຜິງ ເລຂາທິການໃຫຍ່ຄະນະກໍາມະການສູນກາງພັກກອມມູນິດຈີນ, ປະທານປະເທດ ແຫ່ງ ສປ ຈີນ, ພ້ອມດ້ວຍຄະນະຜູ້ແທນຂັ້ນສູງພັກ, ລັດ ແຫ່ງ ສາທາລະນະລັດ ປະຊາຊົນຈີນ ໄດ້ສຳເລັດການຢ້ຽມຢາມທາງລັດຖະກິດ ສາທາລະນະລັດ ປະຊາທິປະໄຕ ປະຊາຊົນລາວ ແລະ ໄດ້ກັບຄືນປະເທດດ້ວຍຄວາມສະຫວັດດີພາບ ໃນຕອນແລງວັນທີ 14 ພະຈິກ 2017 ນີ້.
ໂດຍຕອບສະໜອງຕາມການເຊື້ອເຊີນຂອງ ສະຫາຍ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນ ປະຕິວັດລາວ, ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ; ສະຫາຍສີ ຈິ້ນຜິງ ເລຂາທິການໃຫຍ່ຄະນະກໍາມະການສູນກາງພັກກອມມູນິດຈີນ, ປະທານປະເທດ ແຫ່ງ ສປ ຈີນ, ພ້ອມດ້ວຍຄະນະຜູ້ແທນຂັ້ນສູງພັກ, ລັດ ແຫ່ງ ສາທາລະນະລັດ ປະຊາຊົນຈີນ ໄດ້ເດີນທາງມານະຄອນຫລວງວຽງຈັນ ເພື່ອດໍາເນີນການຢ້ຽມຢາມທາງລັດຖະກິດ ສປປ ລາວ ໃນລະຫວ່າງວັນທີ 13-14 ພະຈິກ 2017.
ໃນໄລຍະຢ້ຽມຢາມຄັ້ງນີ້, ສະຫາຍ ສີ ຈິ້ນຜິງ ເລຂາທິການໃຫຍ່ ຄະນະກຳມະການສູນກາງພັກກອມມູນິດຈີນ, ປະທານປະເທດ ແຫ່ງ ສປ ຈີນ ໄດ້ພົບປະກັບ ສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານສູນກາງພັກປະຊາຊົນປະຕິວັດລາວ, ປະທານປະເທດ ແຫ່ງ ສປປ ລາວ; ໄດ້ພົບປະກັບ ສະຫາຍ ທອງລຸນ ສີສຸລິດ ກຳມະການກົມການເມືອງສູນກາງພັກ, ນາຍົກລັດຖະມົນຕີ ແຫ່ງ ສປປ ລາວ ແລະ ສະຫາຍ ນາງ ປານີ ຢາທໍ່ຕູ້ ກຳມະການກົມການເມືອງສູນກາງພັກ, ປະທານສະພາແຫ່ງຊາດລາວ. ໃນການພົບປະ ລະຫວ່າງ ການນໍາຂັ້ນສູງຂອງສອງພັກ, ສອງລັດ ໄດ້ແຈ້ງສະພາບ ການອັນພົ້ນເດັ່ນ ຂອງແຕ່ລະພັກ ແລະ ປະເທດຕົນເອງໃຫ້ກັນ ແລະ ກັນຊາບ, ໄດ້ແລກປ່ຽນຄຳຄິດຄຳເຫັນຢ່າງເລິກເຊິ່ງ ກ່ຽວກັບສາຍພົວພັນ ລະຫວ່າງ ສອງພັກ, ສອງລັດ ລາວ-ຈີນ, ບັນຫາພາກພື້ນ ແລະ ສາກົນ ທີ່ສອງຝ່າຍຕ່າງມີຄວາມສົນໃຈຮ່ວມກັນ ແລະ ມີຄວາມຮັບຮູ້ບັນຫາສຳຄັນຕ່າງໆ ທີ່ເປັນເອກະພາບຮ່ວມກັນ.
ທັງສອງຝ່າຍ ຮູ້ສຶກປິຕິຍິນດີ ຕໍ່ບັນດາຜົນສຳເລັດ ທີ່ມີຄວາມໝາຍປະຫວັດສາດຂອງສອງພັກ, ສອງລັດ ທີ່ຍາດມາໄດ້ໃນການຄົ້ນຄວ້າ ຫາເສັ້ນທາງແຫ່ງການພັດທະນາ ສັງຄົມນິຍົມທີ່ ເໝາະສົມກັບ ສະພາບຕົວຈິງຂອງປະເທດຕົນເອງ, ໄດ້ເປັນເອກະພາບຮ່ວມກັນ ໃນການເພີ່ມທະວີການແລກປ່ຽນ ຖອດຖອນບົດຮຽນເຊິ່ງກັນ ແລະ ກັນ ແລະ ຊຸກຍູ້ການປະຕິຮູບ ເປີດປະຕູສູ່ພາຍນອກ ຂອງປະເທດຈີນ ແລະ ພາລະກິດການປ່ຽນແປງໃໝ່ຂອງປະເທດລາວ ໃຫ້ມີຄວາມກ້າວໜ້າຢ່າງບໍ່ຢຸດຢັ້ງ; ທັງເຫັນດີເປັນເອກະພາບຮ່ວມກັນວ່າ, ສອງປະເທດ ລາວ ແລະ ຈີນ ທີ່ມີສາຍພູ, ສາຍນໍ້າຕິດຈອດກັນ, ປະຊາຊົນສອງຊາດ ໄດ້ມີສາຍພົວພັນອັນເປັນມູນເຊື້ອ ມາແຕ່ດຶກດຳບັນ,ສອງພັກ, ສອງລັດ ໄດ້ມີຄວາມເຫັນອົກເຫັນໃຈກັນ ແລະ ສະໜັບສະໜູນເຊິ່ງກັນ ແລະ ກັນ ໃນພາລະກິດການຕໍ່ສູ້ ເພື່ອຍາດເອົາເອກະລາດແຫ່ງຊາດ, ການປົດປ່ອຍຊາດ ແລະ ການສ້າງສັງຄົມນິຍົມ, ຊຶ່ງໄດ້ເສີມສ້າງມິດຕະພາບອັນດູດດື່ມ ແລະ ເລິກເຊິ່ງລະຫວ່າງກັນ ແລະ ກັນ; ໃນຊຸມປີຜ່ານມາທັງສອງຝ່າຍ ໄດ້ມີຄວາມໄວ້ເນື້ອ ເຊື່ອໃຈກັນທາງດ້ານ ການເມືອງນັບມື້ນັບເລິກເຊິ່ງ, ການຮ່ວມມືແບບຕ່າງຝ່າຍຕ່າງ ມີຜົນປະໂຫຍດໃນທຸກຂົງເຂດ ໄດ້ມີຜົນສຳເລັດອັນອຸດົມສົມບູນ, ຊຶ່ງໄດ້ຊຸກຍູ້ພາລະກິດ ການສ້າງສັງຄົມນິຍົມ ແລະ ການກໍ່ສ້າງພັກຂອງສອງ ປະເທດໃຫ້ມີຄວາມຄືບໜ້າ ແລະ ນໍາເອົາຜົນປະໂຫຍດຕົວຈິງ ມາສູ່ປະຊາຊົນສອງຊາດ ລາວ-ຈີນ. ສອງປະເທດ ລາວ-ຈີນ ລ້ວນແລ້ວແຕ່ແມ່ນປະເທດ ສັງຄົມນິຍົມທີ່ມີພັກ ກອມມູນິດເປັນຜູ້ນໍາພາ, ມີອຸດົມການອັນດຽວກັນ, ມີລະບອບການເມືອງສັງຄົມ ແລະ ເສັ້ນທາງການພັດທະນາທີ່ຄ້າຍຄືກັນ. ເຖິງວ່າສະພາບການຂອງພາກພື້ນ ແລະ ສາກົນມີການຜັນປ່ຽນຢ່າງໄວວາ ແລະ ສັບສົນ, ແຕ່ທັງສອງຝ່າຍ ໄດ້ສືບຕໍ່ຍຶດໝັ້ນທິດທາງ ການພົວພັນບົນພື້ນຖານ ຄວາມໄວ້ເນື້ອເຊື່ອໃຈເຊິ່ງກັນ ແລະ ກັນຕາມທິດບ້ານໃກ້ເຮືອນຄຽງທີ່ດີ, ເພື່ອນມິດທີ່ດີ, ສະຫາຍທີ່ດີ ແລະ ຄູ່ຮ່ວມມືທີ່ດີ, ອັນໄດ້ເຮັດໃຫ້ການເປັນ ຄູ່ຮ່ວມຍຸດທະສາດຮອບດ້ານ ໝັ້ນຄົງຍາວນານ ລະຫວ່າງ ສອງປະເທດ ລາວ-ຈີນ ນັບມື້ນັບມີຄວາມອຸດົມສົມບູນ, ມີຄວາມເຊື່ອໝັ້ນເຊິ່ງກັນ ແລະ ກັນ, ໃຫ້ການຊ່ວຍເຫລືອ ແລະ ສ້າງຜົນປະໂຫຍດເຊິ່ງກັນ ແລະ ກັນໃນລະດັບສູງ, ເປັນຄູ່ຮ່ວມຊາຕາກຳ ທີ່ບໍ່ສາມາດຕັດແຍກ ອອກຈາກກັນໄດ້ ແລະ ມີຄວາມຫມາຍຍຸດທະສາດ ຊຶ່ງສອດຄ່ອງກັບຜົນປະໂຫຍດພື້ນຖານ ແລະ ຄວາມມຸ່ງຫວັງຮ່ວມກັນ ຂອງສອງພັກ, ສອງລັດ ແລະ ປະຊາຊົນສອງຊາດ, ທັງມີຜົນດີ ຕໍ່ຄວາມຈະເລີນຮຸ່ງເຮືອງ ຂອງພາລະກິດການສ້າງສັງຄົມນິຍົມ ກໍຄື ຕໍ່ພາລະກິດອັນສູງສົ່ງ ແຫ່ງສັນຕິພາບ ແລະ ການພັດທະນາຂອງມວນມະນຸດ. ສອງຝ່າຍ ເຫັນດີສືບຕໍ່ ຮັກສາມູນເຊື້ອອັນດີງາມ ໂດຍຮັກສາການໄປມາຫາສູ່ລະຫວ່າງ ການນຳຂັ້ນສູງ ຂອງສອງພັກ, ສອງລັດ; ສືບຕໍ່ແລກປ່ຽນທັດສະນະຮ່ວມກັນ ກ່ຽວກັບບັນຫາສຳຄັນຕ່າງໆ ຂອງການພົວພັນ ສອງຝ່າຍ ກໍຄື ສະພາບການພາກພື້ນ ແລະ ສາກົນ ຢ່າງທັນເວລາດ້ວຍຫລາຍຮູບການ ທີ່ມີໄຫວພິບ ເພື່ອເປັນທິດຊີ້ນໍາ ນໍາພາການເສີມຂະຫຍາຍສາຍພົວພັນ ລະຫວ່າງ ລາວ-ຈີນ ໃນໄລຍະໃໝ່. ທັງສອງຝ່າຍ ຍິນດີສືບຕໍ່ເພີ່ມທະວີການຮ່ວມມື ແລກປ່ຽນແບບໄມຕີຈິດມິດຕະພາບ ລະຫວ່າງ ສອງພັກ, ຈັດຕັ້ງປະຕິບັດແຜນການຮ່ວມມື ລະຫວ່າງສອງພັກ (ໄລຍະແຕ່ປີ 2016-2020) ໃຫ້ດີ, ສືບຕໍ່ຈັດຕັ້ງກອງປະຊຸມ ສຳມະນາທິດສະດີ ລະຫວ່າງ ສອງພັກໃຫ້ດີ, ເພີ່ມທະວີການຮ່ວມມື ໃນການຝຶກອົບຮົມກໍ່ສ້າງພະນັກງານ, ລົງເລິກແລກປ່ຽນບົດຮຽນ ໃນການກໍ່ສ້າງພັກ ແລະ ການປົກຄອງລັດ-ບໍລິຫານປະເທດ, ສືບຕໍ່ລົງ ເລິກການພົວພັນທີ່ດີ ລະຫວ່າງ ສະພາຜູ້ແທນປະຊາຊົນ ທົ່ວປະເທດຈີນ ກັບ ສະພາແຫ່ງຊາດລາວ, ກໍຄື ລະຫວ່າງ ສະພາປຶກສາການເມືອງທົ່ວປະເທດຈີນ ກັບ ສູນກາງແນວລາວ ສ້າງຊາດຂອງລາວ, ເພີ່ມທະວີການໄປມາຫາສູ່ກັນ ລະຫວ່າງອົງການກ່ຽວຂ້ອງ ແລະ ການແລກປ່ຽນປະສານງານ ດ້ານນະໂຍບາຍ ເພື່ອປະກອບສ່ວນເຂົ້າໃນການ ສ້າງສາສັງຄົມນິຍົມຂອງສອງປະເທດ ແລະ ເສີມຂະຫຍາຍສາຍ ພົວພັນລະຫວ່າງ ສອງປະເທດ ລາວ-ຈີນ ໃນຂົງເຂດວຽກງານຕ່າງໆ ໃຫ້ນັບມື້ສະໜິດແໜ້ນ ແລະ ມີຜົນສຳເລັດເປັນຢ່າງດີ.
ໃນການຢ້ຽມຢາມຄັ້ງນີ້, ສອງຝ່າຍໄດ້ເຊັນເອກະສານການຮ່ວມມື ຈໍານວນ 17 ສະບັບ; ສະຫາຍເລຂາທິການໃຫຍ່, ປະທານປະເທດ ສີ ຈິ້ນຜິງ ແລະ ສະຫາຍເລຂາທິການໃຫຍ່, ປະທານປະເທດ ບຸນຍັງ ວໍລະຈິດ ຍັງໄດ້ໃຫ້ກຽດເຂົ້າຮ່ວມ ໃນພິທີວາງສີລາລືກ ໂຄງການກໍ່ສ້າງໂຮງໝໍມະໂຫສົດຫລັງໃໝ່ ບັນຈຸໄດ້ 600 ຕຽງ ເຊິ່ງເປັນໂຄງການທີ່ໄດ້ຮັບ ການຊ່ວຍເຫລືອລ້າຈາກ ສປ ຈີນ ໃນມູນຄ່າການກໍ່ສ້າງປະມານ 646.800.000 ຢວນ, ຄາດຄະເນໃຫ້ສຳເລັດ ການກໍ່ສ້າງພາຍໃນ 36 ເດືອນ.
ສອງຝ່າຍມີຄວາມເປັນເອກະພາບຮ່ວມກັນວ່າ ການຢ້ຽມຢາມທາງລັດຖະກິດ ສປປ ລາວ ຂອງ ສະຫາຍ ສີ ຈິ້ນຜິງ ເລຂາທິການໃຫຍ່ ຄະນະກຳມະການສູນກາງພັກກອມມູນິດຈີນ, ປະທານປະເທດ ແຫ່ງ ສປ ຈີນ ຄັ້ງນີ້ ປະສົບຜົນສໍາເລັດຢ່າງຈົບງາມ, ເປັນຂີດໝາຍທີ່ມີຄວາມສຳຄັນ ໃນການສືບຕໍ່ຮັດແໜ້ນ ສາຍພົວພັນມິດຕະພາບ ອັນເປັນມູນເຊື້ອ ລະ ຫວ່າງ ສອງປະເທດ ລາວ-ຈີນ ແລະ ໄດ້ຊຸກຍູ້ໃຫ້ ສາຍພົວພັນແບບ ຄູ່ຮ່ວມຍຸດທະສາດຮອບດ້ານ ໝັ້ນຄົງ ຍາວນານ ລາວ-ຈີນ ກ້າວຂຶ້ນສູ່ລະດັບສູງອັນໃໝ່.
ເນື້ອໃນ: ຂປລ